Nuwe Covid-19-gevalle heelwat laer as naweek(Foto ter illustrasie: Brandon Bell / AFP) Suid-Afrika het Maandag heelwat minder nuwe gevalle van die koronavirus aangeteken in vergelyking met die afgelope naweek. Luidens die Nasionale Instituut vir Oordraagbare Siektes se jongste verslag is 4 118 nuwe Covid-19-gevalle aangemeld en staan die positiwiteitskoers nou op 14%. Dit is 1 813 minder as die getal nuwe gevalle wat Sondag (5 931) aangeteken is en 4 293 minder as Saterdag (8 411). Minder mense is egter Maandag vir die virus getoets (29 365). Die meeste nuwe gevalle is in KwaZulu-Natal (28%) aangeteken, gevolg deur die Oos-Kaap (24%) en die Vrystaat (12%). Die Wes-Kaap maak 11% van die getal nuwe Covid-19-gevalle uit, terwyl 9% in die Noord-Kaap, 6% elk in Mpumalanga en Gauteng, 4% in Noordwes en 1% in Limpopo aangeteken is. Minstens 140 779 mense het tans Covid-19, van wie 11 580 (8%) in die hospitaal behandel word. Altesame 198 Covid-19-verwante sterftes is Maandag aangemeld. Dit is hoër as die aantal sterftes wat Sondag (76) en Saterdag (182) aangeteken is. Die jongste syfers bring die algehele sterftesyfer op 83 617 te staan. Minstens 2 824 063 mense in Suid-Afrika het nou al Covid-19 opgedoen, van wie 2 599 667 van die virus herstel het. Luidens die departement van gesondheid se statistieke het minstens 13 673 651 mense al minstens een dosis entstof teen Covid-19 ontvang.